**PROCES-VERBAL**

**încheiat astăzi, 5.03.2015,**

**cu privire la procedura de selecţie a magistraţilor participanţi în cadrul vizitei de studiu la Curtea de Justiție a Uniunii Europene, organizată perioada 18-19 noiembrie 2015, limba engleză**

Membrii comisiei:

* Marian TRUŞCĂ, Director adjunct Departament formare profesională continuă
* Diana MIHĂILĂ, Șef Departament formare profesională continuă
* Nadia-Simona ŢĂRAN, personal de specialitate juridică asimilat magistraților, Departamentul de formare profesională continuă,

în urma procedurii de selecție, **propun participarea, în ordine, în funcție de numărul de locuri care vor fi alocate României (număr care va fi stabilit de ETJN, acesta urmând să procedeze în consecință, la invitarea, în ordine, a magistraților propuși)**, a următorilor magistrați**:**

1. **Doamna judecător Elena BACIU, Judecătoria Bârlad**
2. **Doamna judecător Nadia AIONESE, Tribunalul Ilfov**
3. **Domnul judecător George Turcu BARBURA, Judecătoria Cluj-Napoca**

În cadrul procedurii de selecție au fost avute în vedere criteriile menţionate în anunţul publicat pe site-ul INM:

* relevanţa seminarului pentru activitatea profesională a magistratului candidat/specializarea cerută pentru curs;
* neparticiparea recentă la alte forme de pregătire internațională;
* posibilitatea şi disponibilitatea magistratului de a disemina informaţiile la care va avea acces prin participarea la programul de pregătire;
* condiția cunoașterii temeinice a limbii engleze (atestată, în principal, prin documente oficiale depuse de candidat) analizată corelativ cu fiecare criteriu de selecție enumerat mai sus.

Aplicarea în concret a criteriilor de selecţie s-a făcut după cum urmează:

* Condiția relevanței seminarului pentru activitatea profesională a magistratului s-a considerat a fi îndeplinită de toate candidaturile. În acest sens, au fost avute în vedere informațiile privind specializarea și activitatea efectiv desfășurată, furnizate de candidați în conținutul CV-urilor și scrisorilor de intenție.
* Criteriul posibilităţii şi disponibilităţii magistratului de a disemina informaţiile la care va avea acces prin participarea la seminar s-a considerat a fi întrunit de toate candidaturile.
* În aplicarea criteriului neparticipării recente la alte forme de pregătire internaţională au fost avute în vedere informaţiile furnizate de candidaţi în CV-uri şi informaţiile din baza de date gestionată de INM privind participările internaţionale ale magistraţilor. Astfel, a fost acordată prioritate *candidaților care nu figurează cu participări la forme de pregătire internaţională* de lungă durată (stagii în cadrul Programului de schimb de magistraţi derulat de EJTN, vizite de studiu la CEDO, CJUE etc.) și la alte seminare internaționale organizate prin intermediul INM – 6 *candidaturi în această situație*. Din cele 6 candidaturi, s-a constatat că 3 candidați au fost propuși pentru participare la acțiuni de formare internaționale pentru care au fost deschise proceduri de selecție în anul 2015.
* În aplicarea criteriului cunoaşterii temeinice a limbii engleze, au fost avute în vedere informațiile relevante rezultate, după caz, din CV-uri și scrisorile de intenție (pentru candidaturile care nu au fost însoțite de certificate de competență lingvistică), respectiv cele din documentele care atestă cunoașterea limbii engleze, toate coroborate şi cu informaţii de tip autoevaluare a nivelului de cunoaştere a limbii străine, realizată de candidaţi cu ocazia înscrierii la alte programe de formare, în cazurile în care astfel de informații au fost disponibile în baza de date gestionată de INM.
* Toate candidaturile au fost însoțite de avizul privind participarea, prevăzut de dispozițiile art. 6 din Regulamentul privind drepturile şi obligaţiile persoanelor trimise în misiune temporară în străinătate de către Consiliul Superior al Magistraturii, Inspecţia Judiciară, Institutul Naţional al Magistraturii şi Şcoala Naţională de Grefieri, precum şi pentru stabilirea procedurii de aprobare a acestor misiuni, aprobat prin hotărârea Plenului CSM nr. 335/13.03.2014.
* Astfel, au fost selectați toți cei 3 candidați care nu figurează cu nicio participare la activități internaționale și nici nu au fost propuși în vedere participării la alte activități internaționale până la momentul prezentei selecții. La stabilirea clasificării finale s-a acordat preferință, în următoarea ordine, nivelului de cunoaștere a limbii engleze și gradului deținut de candidați.

Semnătura membrilor comisiei

**Marian TRUȘCĂ Diana MIHĂILĂ Nadia-Simona ŢĂRAN**